**FFERM GILESTONE A CHOD Y GWEINIDOGION**

1. Ar 3 Awst, gofynnodd y Prif Weinidog i’r Ysgrifennydd Parhaol ymchwilio i’r amgylchiadau pan ddywedwyd bod dau Weinidog (y Gweinidog Newid Hinsawdd a Gweinidog y Gymraeg ac Addysg) wedi bod yn bresennol ar gyfer cinio yng nghartref lobïwr. Dywedodd y Prif Weinidog wrth yr Ysgrifennydd Parhaol ei fod ar ddeall bod y penderfyniad ynghylch prynu Fferm Gilestone wedi’i wneud cyn i’r digwyddiad hwn gael ei gynnal, ac nad oedd yr un o’r ddau Weinidog yn rhan o’r broses o wneud y penderfyniad hwnnw, ond y byddai am i’r ddealltwriaeth hon gael ei hadolygu a’i chywiro pe bai angen.

2. Gofynnodd y Prif Weinidog hefyd i’r Ysgrifennydd Parhaol ystyried a oedd Cod y Gweinidogion ar ei ffurf bresennol yn addas i’w ddiben o ran rhoi eglurder ynghylch cofnodi cyfarfodydd neu unrhyw ryngweithio â lobïwyr yn yr holl amgylchiadau priodol. Os nad oedd, dylai’r Ysgrifennydd Parhaol awgrymu diwygiadau a all roi’r fath eglurder ar gyfer y dyfodol. Gofynnwyd hefyd i’r Ysgrifennydd Parhaol wneud unrhyw sylwadau neu argymhellion pellach yr oedd o’r farn eu bod yn bwysig neu’n angenrheidiol. Gofynnodd y Prif Weinidog hefyd i amseriad y broses o benderfynu ynghylch Fferm Gilestone gael ei hadolygu yn y cyd-destun hwn.

3. Gofynnodd yr Ysgrifennydd Parhaol i mi fel Cyfarwyddwr Priodoldeb a Moeseg gynnal yr adolygiad hwn ar ei ran, er bod yr Ysgrifennydd Parhaol yn cael gwybodaeth drwy gydol y broses, yn ôl yr hyn a oedd yn briodol. Cynhaliwyd yr adolygiad yn annibynnol gennyf fi ac yn unol â gwerthoedd Cod y Gwasanaeth Sifil.

4. Yn ystod fy adolygiad, siaradais â’r Gweinidog Newid Hinsawdd a Gweinidog y Gymraeg ac Addysg ar wahân a chyda’u Swyddfeydd Preifat perthnasol, yn ogystal ag uwch-swyddogion allweddol a fu’n rhan o’r gwaith o gynghori Gweinidogion ar brynu Fferm Gilestone. Cynhaliais hefyd adolygiad o’r ddogfennaeth berthnasol y mae Llywodraeth Cymru yn ei dal.

5. Nodais fod digwyddiad wedi ei gynnal a oedd o’r natur a grybwyllwyd wrth Lywodraeth Cymru, er bod y Gweinidogion wedi dweud wrthyf ei fod wedi ei gynnal ar 16 Mai ac mai cynulliad cymdeithasol oedd hwn yn hytrach na pharti ciniawa. Roedd y digwyddiad wedi’i gynnal yng nghartref Cyfarwyddwr sefydliad materion cyhoeddus proffesiynol ac, yn ogystal â’r Cyfarwyddwr, wedi cynnwys dau unigolyn arall a oedd yn gweithio i’w sefydliad; un o uwch-reolwyr Gŵyl y Dyn Gwyrdd; y ddau Weinidog; a gŵr y Gweinidog Newid Hinsawdd.

6. Deuthum i’r casgliad, yn ôl y dystiolaeth, mai cynulliad cymdeithasol ymysg ffrindiau a chydnabod oedd y digwyddiad dan sylw, ac nid cyfarfod swyddogol. Fe’m sicrhawyd gan y ddau Weinidog eu bod yn bresennol mewn rôl bersonol ac na chafwyd dim trafodaeth ar unrhyw fusnes gweinidogol, gan gynnwys unrhyw beth mewn perthynas â phrynu Fferm Gilestone. Rwy’n dod i’r casgliad felly nad oedd Cod y Gweinidogion wedi ei dorri.

7. Er gwaethaf fy nghasgliad, yn fy marn i roedd rhywfaint o le i gamddehongli’r achlysur. Efallai y byddai wedi bod yn ddoeth, o edrych yn ôl, i’r Gweinidogion o dan sylw fod wedi cydnabod sut y gallai’r achlysur ymddangos, a chymryd camau i reoli’r posibilrwydd hwnnw drwy gofnodi’r digwyddiad gyda’r Prif Weinidog.

8. Nodais fod pob cyfarfod a gaiff Gweinidogion yn rhinwedd eu swydd weinidogol yn rhai ffurfiol, ac felly roedd Gweinidogion wedi’u hatal rhag cael unrhyw gyfarfodydd â lobïwyr wrth weithredu’n Weinidogion. Nodwedd ar fywyd gwleidyddol a chyhoeddus yng Nghymru y gwneir sylwadau amdani’n aml yw bod llawer o’r bobl sy’n ymwneud â’r gwaith yn adnabod ei gilydd yn dda ac yn cwrdd yn rheolaidd mewn gwahanol gyd-destunau a rolau. Mae’n hawdd, yn enwedig wrth ryngweithio â chydnabod agos, anghofio sut y gallai rhai cysylltiadau gael eu dehongli.

9. Gyda chymeradwyaeth yr Ysgrifennydd Parhaol, rwyf yn argymell y dylai’r Prif Weinidog, yng ngoleuni’r digwyddiadau hyn, roi canllawiau i aelodau ei Gabinet ar gysylltiadau â lobïwyr sy’n digwydd pan fônt yn gweithredu mewn rôl anweinidogol. Awgrymaf y dylai’r Prif Weinidog ofyn i’w gydweithwyr yn y Cabinet gofio y gallai unrhyw gyswllt â lobïwyr, hyd yn oed y tu allan i’w swyddi gweinidogol, greu canfyddiad ar brydiau eu bod yn caniatáu i’w hunain fod yn agored i’w dylanwadu. Dylid trafod unrhyw gysylltiadau sylweddol a allai fod yn perthyn i’r categori hwn â swyddogion er mwyn ystyried a ddylid tynnu sylw’r Prif Weinidog atynt, a dylid gofyn am gyngor ymlaen llaw, pan fo’n bosibl. Gallai’r canllawiau gael eu cyflwyno naill ai ar ffurf diwygiad i God y Gweinidogion neu ar ffurf llythyr gan y Prif Weinidog.

10. Roedd y Prif Weinidog hefyd wedi gofyn am gyfrif o amseriad penderfyniadau, a chadarnhad nad oedd y Gweinidogion o dan sylw yn rhan o’r penderfyniad ynghylch y Dyn Gwyrdd. Roedd trafodaethau cychwynnol rhwng Llywodraeth Cymru a’r Dyn Gwyrdd wedi dechrau yn 2019, gan ganolbwyntio ar gaffael mwy o dir i alluogi twf parhaus y brand a’r mentrau cysylltiedig. Roedd safle i’w brynu wedi ei nodi, a rhoddwyd gwybod i Weinidog yr Economi am y cyfle a chytunodd y dylai swyddogion fwrw ymlaen â thrafodaethau er mwyn ymchwilio i’r cyfle hwnnw.

11. Ar 23 Mawrth eleni, rhoddwyd cyngor i Weinidog yr Economi yn ceisio ei gymeradwyaeth i brynu Fferm Gilestone. Derbyniodd y Gweinidog Newid Hinsawdd gopi o’r cyngor ond ni chwaraeodd unrhyw ran yn y penderfyniad. Cymeradwyodd Gweinidog yr Economi y cynnig ar 24 Mawrth, a chwblhawyd y pryniant ar 31 Mawrth. Cynhaliwyd y noson gymdeithasol y cyfeirir ati uchod ar 16 Mai.

12. Cafodd swyddogion Llywodraeth Cymru gynllun busnes llawn gan y Dyn Gwyrdd ddiwedd mis Mehefin, sy’n destun asesiad craidd Llywodraeth Cymru a gweithdrefnau diwydrwydd dyladwy.

13. Nid yw’r naill Weinidog na’r llall wedi gwneud penderfyniadau mewn perthynas â’r prosiect hwn, ac ni ddisgwylir iddynt wneud hynny. Fodd bynnag, er nad wyf wedi canfod unrhyw achosion o dorri Cod y Gweinidogion yng nghyswllt yr un o’r ddau Weinidog, o ystyried y risg o wrthdaro canfyddedig, rwy’n cynghori y dylai’r ddau Weinidog eithrio eu hunain yn ffurfiol o unrhyw benderfyniadau yn y dyfodol mewn perthynas â’r Dyn Gwyrdd.

**Cyfarwyddwr Priodoldeb a Moeseg Awst 2022**

**Llywodraeth Cymru**